b'\n_START_ARTICLE_\nEst\xc3\xa1dio do Maracan\xc3\xa3\n_START_SECTION_\nPovijest\n_START_PARAGRAPH_\nNakon \xc5\xa1to je Brazil najavljen kao doma\xc4\x87in SP-a 1950., odlu\xc4\x8deno da \xc4\x87e se graditi novi stadion u Maracani, \xc5\xa1to je dovelo do mnogo bojkota i kritika zbog tro\xc5\xa1ka i lokacije za gradnju stadiona. Me\xc4\x91utim, projekt je nastavio s radom najvi\xc5\xa1e zahvaljuju\xc4\x87i podr\xc5\xa1ci novinara M\xc3\xa1ria Filha, tako da je gradnja po\xc4\x8dela 2. kolovoza 1948., sa velikim brojem radnih snaga. \xc4\x8cak je sedam arhitekata unajmljeno za gradnju. Iako je upotrebljen na Svjetskom nogometnom prvenstvu, za \xc5\xa1to je i primarno sagra\xc4\x91en, \xc4\x8ditav je stadion zapravo dovr\xc5\xa1en 1965. godine._NEWLINE_Otvaranje stadiona uprili\xc4\x8deno je utakmicom izme\xc4\x91u mom\xc4\x8dadi iz Rio de Janeira i S\xc3\xa3o Paula, 16. lipnja 1950. Legendarni Didi je postigao prvi pogodak na stadionu, i to za Rio. Iako nedovr\xc5\xa1en, smatralo se da mo\xc5\xbee primiti i do 200 tisu\xc4\x87a gledatelja, pa je FIFA dopustila igranje prvenstva na njemu. Na Maracani je igrana prva utakmica SP-a, Brazila s Meksikom; kao i zavr\xc5\xa1na utakmica prvenstva, ona doma\xc4\x87ina s Urugvajem, gdje su gosti pobjedili i osvojili Svjetsko prvenstvo. Slu\xc5\xbebeni podaci glase da je gledanost bila 199 854 gledatelja, ali neslu\xc5\xbebeni tvrde da je na stadionu bilo oko 210 000 gledatelja._NEWLINE_Nakon Svjetskog prvenstva, Maracan\xc3\xa3 se uglavnom koristila za klupske utakmice najve\xc4\x87ih klubova iz Rio de Janeira, a to su Botafogo, Flamengo, Fluminense i Vasco da Gama. Tako\xc4\x91er, svake godine ugo\xc5\xa1\xc4\x87uje finale Brazilskog kupa. U rujnu 1966., kada je preminuo istaknuti novinar i \xc5\xa1portski djelatnik M\xc3\xa1rio Rodrigues Filho, odlu\xc4\x8deno je da stadion dobije ime po njemu koje stoji do danas, iako je uvijek ostao nadimak Maracan\xc3\xa3. 1992. godine, jedna od gornjih tribina stadiona se uru\xc5\xa1ila, \xc5\xa1to je dovelo do smrti triju osoba i jo\xc5\xa1 50 ozlje\xc4\x91enih. Nakon toga je odlu\xc4\x8deno da \xc4\x87e stadion imati samo sjede\xc4\x87a mjesta, \xc5\xa1to je uvelike umanjilo kapacitet. Nakon vi\xc5\xa1estrukih renoviranja od 2000. godine pa nadalje, Maracan\xc3\xa3 je ponovno otvorena u sije\xc4\x8dnju 2007. sa kapacitetom od 82 238.\n_START_SECTION_\nObnova stadiona\n_START_PARAGRAPH_\nMaracan\xc3\xa3 je jedan od stadiona koji ugo\xc5\xa1\xc4\x87uju Svjetsko nogometno prvenstvo 2014., i bit \xc4\x87e stadion finala prvenstva, tako postaju\xc4\x87i jedini stadion osim Aztece u Meksiku koji \xc4\x87e biti doma\xc4\x87in dva finala Svjetskog prvenstva. Tako\xc4\x91er, mogao bi 2016. godine postati \xc5\xa1esti stadion doma\xc4\x87in i Svjetskog prvenstva i stadion otvaranja/zatvaranja Olimpijskih igara, nakon starog Wembleyja u Londonu, Stade Olympiqua u Parizu, Stadio Olimpica u Rimu, Olimpijskog stadiona u M\xc3\xbcnchenu, Olympiastadiona u Berlinu, iako su ti stadioni ugostili i atletska natjecanja._NEWLINE_Radilo se na rekonstrukcijskom procesu za Svjetsko prvenstvo 2014., koji uklju\xc4\x8duje pro\xc5\xa1irenje krova da pokrije sve sjede\xc4\x87e pozicije na stadionu, a sjedala \xc4\x87e biti vra\xc4\x87ena u jedinstvenu sivu boju. Dva kata tribina bi trebala ostati kao dosad, samo sa luksuznijim sjedalima. Fotoanimacija rekonstrukcije stadiona dostupna je na slu\xc5\xbebenoj web-stranici FIFA-e.'